अभिषेक जोशी/काठमाडौँ । फूलकुमारी महतो मेमोरियल अस्पतालले ५ ओटा जिल्लामा मोबाइल मेडिकल कार मार्फत निःशुल्क घुम्ती स्वास्थ्य सेवा प्रदान गर्ने भएको छ । जापान सरकारको सहयोगमा नेपालमै पहिलो पटक प्रयोगमा ल्याउन लागिएको उक्त कारले सिरहा, सप्तरी, उदयपुर, धनुषा र सिन्धुली जिल्लामा निःशुल्क स्वास्थ्य सेवा दिने अस्पतालले बताएको छ ।
मंगलबार नेपाल मेडिसिटी अस्पतालमा आयोजित कार्यक्रममा कारको चाबी नेपालका लागि जापानका राजदुत मासामीशी ओगावाले अस्पतालका मेडिकल निर्देशक डा. शिव शंकर शाहलाई हस्तान्तरण गरे । कार्यक्रममा नेपाल मेडिसिटी अस्पतालका सिईओ विजय रिमालले भने, ‘मेडिकल कार निकै उपयोगी हुने छ, यसले नेपालका दुरदराजका नागरिकको स्वास्थ्य सेवामा ठूलो टेवा पुग्ने विश्वास लिएका छौँ ।’ स्वास्थ्य मन्त्रालयको सहयोगमा १ प्रतिशत भन्सार शुल्कमा कार नेपाल भित्रिएको हो ।
जापानमा अध्ययनरत विद्यार्थीको संस्था ‘आईज्याक’ नेपालको पहलमा जापान सरकारको ग्रास रुट परियोजना अन्तर्गत सो कार नेपाललाई प्राप्त भएको हो । २०७२ सालको महाभुकम्पका बेला सहयोग गर्न नेपाल आएका स्वयमसेवीहरूले मोबाइल मेडिकल कार नेपालमा उपयोगी हुने ठहर गरेका थिए । नेपालका गाउँ–गाँउ डुलेका उनीहरूले स्वास्थ्य सेवामा समस्या देखेपछि यस्तो कारका लागि पहल गरेका हुन् ।
स्वयमसेवीहरूकै पहलमा टोयोटा कम्पनीको टोयो फ्याक्ट्रीसँग सम्पर्क भयो । टोयो फ्याक्ट्री टोयोटा हायस गाडीलाई मोबाइल मेडिकल क्लिनिकमा रुपान्तर गर्ने काम गर्छ । टोयोले नेपालमा यस्तो कार आवश्यक हुने औँल्यायो । यिनै दाताको सहकार्यबाट सिरहामा रहेको फूलकुमारी मेमोरियलले मोबाईल मेडिकल कार प्राप्त गरेको बताएको छ ।
यस कारमा एम्बुलेन्स तथा मेडिकल क्लिनिकसहितको सेवा उपलब्ध रहन्छ । मेडिकल कार जापानमा सञ्चालित जत्तिकै अत्याधुनिक रहेको छ । यसमा सोलार प्रणाली जडान गरिएको छ । साथै, औषधीहरू राख्ने फ्रिज छ । अक्सिजन, मोबाईल भेन्टिलेटर, मनिटर आदि सम्पूर्ण सुविधा कारभित्र उपलब्ध छन् । साथै, कारभित्रै विरामी जाँच्ने कक्षको व्यवस्था छ । विरामीलाई आवश्यक प्राथमिक स्वास्थ्य उपचार कारमै बसेर दिन सकिन्छ । कारलाई नेपालका गाउँको आवश्यकता अनुसार मोडिफाई गरिएको रिमालले बताए । प्रत्येक हप्ता ती पाँच ओटा जिल्लाका विभिन्न गाउँमा यो कार जाने छ । कारमा एक जना डाक्टर र पारामेडिक रहने छन् र उनीहरूले गाउँ गाउँमा पुगेर निःशुल्क स्वास्थ्य सेवा प्रदान गर्ने अस्पतालले जनाएको छ ।
काठमाडौँ। नेकपा एमाले अध्यक्ष तथा प्रधानमन्त्री केपी शर्मा ओलीले आफ्नो आसन्न भारत भ्रमण अघि नै पार्टी एकता गर्ने प्रस्ताव अघि सारेका छन् । स्रोतका अनुसार एमाले अध्यक्ष समेत रहेका ओलीले माओवादी केन्द्रका नेताहरूसामू आफ्नो भारत भ्रमण अघि नै पार्टी एकता गर्ने प्रस्ताव राखेका छन् । त्यसको पुष्टि गर्दै एक नेताले भने, ‘कुरा आएको छ तर, भ्याइन्छ कि भ्याइँदैन भन्न सकिन्न ।’
प्रधानमन्त्री ओली चैत २३ मा भारत जाने तयारीमा छन् । यद्यपि भ्रमण मितिको औपचारिक घोषणा भएको छैन । एमाले र माओवादीले साझा घोषणापत्र र उम्मेदवार बनाएर प्रतिनिधिसभा र प्रदेशसभा चुनाव लडेका थिए । प्रमुख पदहरुमा भागवण्डा गरेका दुई दलले केन्द्रका साथै ६ वटा प्रदेशमा संयुक्त सरकार बनाएका छन् ।
७ फागुनमा सातबुँदे सहमति भएको थियो, जसमा एकीकृत पार्टीको नाम ‘नेपाल कम्युनिष्ट पार्टी’ र निर्देशक सिद्धान्त ‘माक्र्सवाद–लेनिनवाद’ राख्ने उल्लेख छ । त्यसपछि संगठनात्मक संरचना र सैद्धान्तिक राजनीतिक विषयमा गृहकार्य गर्न कार्यदल पनि बन्यो । कार्यदलका धेरै सदस्य मन्त्री बनेपछि एकतासम्वन्धी छलफलले प्राथमिकता पाएको छैन ।